钦定古今图书集成/方舆汇编/职方典/第1512卷 > 《腾越州关隘论》前人
## 钦定古今图书集成/方舆汇编/职方典/第1512卷 > 《腾越州关隘论》前人

昔苏辙曰：“西南徼外蛮彝为变，致攻城郭，杀人民，纵
横放肆，不可救者。其情莫不由边徼利其货财而纳
之于市，使边民受侮欺慢而不之禁，穷志无聊，结盟
攻剽。”丘濬曰：“云南百彝之地，惟麓川最大且要。正统
中，思任梗化，即讨平之。”大抵所以制驭之者，宜择要
害地于腾冲、景东，严禁中国客商不许擅入其地，则
彼不知中国虚实，不为人所煽惑引诱。夫颖滨之论，
原其变之故，在攘彼利也。《琼山》之论，止其变之萌，在
禁商货也。彼利不攘，我利不入，欲激怒而奚由哉？闻
父老言：昔麓贼之衅，缘译于彼者，悦以艳女，遂尔犷
侧，致劳王师。吁，可鉴矣。今商彝者多购奇货，以衒惑
彝心，期售数倍之利。又嘉靖末年，采买之遣，竟无宁
岁，译役之从，难免驿骚。然则禁客货，寝采买，岂非制
驭之要哉。先年止守蛮哈山，在干崖之外，去州治三
百馀里，仍属南甸管辖。每岁春冬，驱官兵同头目烈
罕部下截把。后因岳罕构衅，请师平之。遂议蛮哈山
添设守备一员，领兵五百名，常川戍守。而陇川一路
亦设一守备，领兵五“百名守平麓，五百名守陇川，五
百名守箐口，俱属永腾参将领兵一千名驻札腾城，
两处应援虑似周矣。但昔年召集乌合，俱系各省，虽
骄悍难驭，尤习于战斗。今以岚瘴疾故，又皆本地军
馀投充，殊无实用，反为彝人所轻。至如各险隘议设
八关，平麓议设二堡、二十四屯，皆抚彝漆文昌、参将
吴显”忠，竭精竭力，共成厥事，而永腾免籴运之苦，各
兵称“宿饱之便。”始意非不美善，独计屯田者，有虚名
而无实益。其中家温饱，稍赡牛种，力耕耨、办公籴者
未尝无人。其积滑无耻者，荒田亩缺牛种，止借支公
籴银两并家马口粮与营兵干折，以完十分之一，而
拖欠益多。至于有警而籴运尚苦，小民又何裨于国
哉？创始者固善，今反生弊耗财矣。至于彝路杂出，非
可以八关之设而禁止内入。一关设兵把隘不过二、
三十名，岂能御蜂猬而闲以谢之？况有兵之名而无
实哉？先年思正内奔，瓦酋追逐，长驱而来；有一关当
之否？又多安民，单骑逃出，谁与阻之？且春冬防守，夏
秋散处腾地，焉必彝人出没于春冬而敛迹于秋夏
也。虚耗月粮，乘轻策肥，徒滋若辈之温饱巳耳。倘若
议减，尚可以为国家惜财耗也。